የሕዝብ ተወካዮች ምክር ቤት አባል የነበሩት አቶ ተመስገን ዘውዴ ከዚህ ዓለም በሞት ተለዩ
አዲስ አበባ፡- የቀድሞ የኢ. ፌ. ዴ. ሪ. የሕዝብ ተወካዮች ምክር ቤት አባል የነበሩት አቶ ተመስገን ዘውዴ ባደረባቸው ህመም ከዚህ ዓለም በሞት ተለዩ።በአሁኑ አጠራር በደቡብ ክልል በጎፋ ዞን ሳውላ አቅራቢያ በምትገኘው ቡልቂ ከተማ ከአባታቸው ከአቶ ዘውዴ ወልደሚካኤል እና ከእናታቸው ከወይዘሮ ዘውዲቱ ሰለሞን መስከረም 3 ቀን 1938 ዓ.ም የተወለዱት አቶ ተመስገን  ዘውዴ፣ ከአዲስ አበባ ዩኒቨርሲቲ በኢኮኖሚክስ የመጀመሪያ ዲግሪያቸውን ያገኙ ሲሆን፣ ሁለተኛ ዲግሪያቸውን ደግሞ በዚሁ ዘርፍ በአሜሪካ ከሚገኝ ዩኒቨርሲቲ ወስደዋል። በኢኮኖሚክስ ትምህርት የላቀ እውቀት የነበራቸው አቶ ተመስገን፣ በከፍተኛ ትምህርት ተቋማት ያስተምሩም ነበር። አቶ ተመስገን ዘውዴ፣ ከ1998 እስከ 2002 ዓ.ም ድረስ ቅንጅት ለአንድነትን በመወከል የፓርላማ አባል በመሆን አገልግለዋል። በተጨማሪም የአንድነት ለዴሞክራሲና ለፍትህ ፓርቲ ምክትል ሊቀመንበርና የውጭ ጉዳይ ኃላፊ ሆነው ከ2000 ዓ.ም እስከ 2007 ዓ.ም ድረስ መሥራታቸውን የግል ማህደራቸው ያሳያል።አቶ ተመስገን የሦስት ሴቶችና የአንድ ወንድ ልጅ አባት ነበሩ። የቀብር ሥነ ሥርዓቱ ትናንት ከቀኑ 10 ሰዓት ለቡ በሚገኘው የፕሮቴስታንት መካነ መቃብር ተፈፅሟል።አዲስ ዘመን ሚያዝያ 6/2012 በጋዜጣው ሪፖርተር